Lapselle syötettiin pelkästään raakoja vihanneksia ja hedelmiä.

Ravitsemusterapeutti Leena Putkonen kertoo, onko kaikki kasvisruoka terveellistä.

Floridassa asuvien Sheila ja Ryan O’Learyn poika kuoli syyskuussa aliravitsemukseen. 18 kuukauden ikäisenä menehtyneelle lapselle syötettiin vain raakaruokaa, pääasiassa mangoja, banaaneja ja avokadoja.

Vanhemmat ovat itsekin vegaaneja, mutta heidän terveydentilansa on normaali. Lee County's Sheriff's office

Sheila O’Leary, 35, kertoi poliisille, että poika oli syntynyt kotona ja ei ollut koskaan käynyt lääkärissä.

27. syyskuuta pariskunta soitti poliisille, kun heidän lapsensa ei hengittänyt ja oli muuttunut kylmäksi. Ryan O’Leary, 30, oli yrittänyt elvyttää poikaa. Lapsi julistettiin kuitenkin kuolleeksi, kun ensiapuryhmä saapui paikalle.

O’Learyn perheen asunto Cape Coralissa Floridassa. reuters

Kolme muutakin lasta

Pariskunnalla on myös kolme muuta lasta, joista kaksi on Sheilan ja Ryanin yhteisiä. Nämä lapset ovat iältään kolme ja viisi. Hekin kärsivät aliravitsemuksesta ja ovat erittäin pieniä ikäisekseen. Lasten iho oli keltainen ja toisella lapsista oli mustat hampaat.

Kolmas 11-vuotias lapsi on Sheilan ensimmäisestä avioliitosta. Hän vaikutti lapsista terveimmältä. 11-vuotias vietti kahden kuukauden välein pari viikkoa toisessa osavaltiossa elävän isänsä kanssa, mikä todennäköisesti selittää hänen paremman terveydentilansa.

Syyte ensimmäisen asteen murhasta

3- ja 5-vuotiaat lapset on otettu huostaan ja 11-vuotias elää biologisen isänsä kanssa.

Vanhemmat ovat nyt saaneet syytteet ensimmäisen asteen murhasta, lasten heitteillejätöstä ja vakavan ruumiinvammaan tuottamisesta.

Floridan lakien mukaan he voivat saada kuolemantuomion.